Volgens oorlewering: Die graf van Jesus in Jerusalem – DIT IS LÉÉG!
DIE LEË GRAF – JESUS HÉT OPGESTAAN!
(Joh. 20:1-18; Matt. 28:1-8; Mark. 16:1-8; Luk. 24:1-12)
Volgens die ander Evangelies het drie of vier vroue daardie Sondagoggend na die graf gegaan (Matt. 28:1; Mark. 16:1; Luk. 24:10), waaronder ook Maria Magdalena. Johannes vertel net van Maria Magdalena, waarskynlik omdat Jesus eerste aan haar verskyn het. Toe dit nog nie goed lig was nie, kom sy, "(hulle) by die graf met reukolie om die liggaam daarmee te balsem" (Matt. 16:1), en sien dat die klip voor die ingang van die rotsgraf weggerol is. Sy vind geen lyk in die nuwe graf nie. Sy kon nie 'n fout maak nie, want net Jesus se lyk was in daardie graf. Sonder om nader ondersoek in te stel, aanvaar sy dat die liggaam van Jesus nie meer in die graf is nie.
Sy het gedink iemand "het die Here uit die graf weggevat, en hulle weet nie waar hulle Hom nou begrawe het nie." Hulle was egter by die regte adres – JESUS LÉÉF! Omdat die getuienis van vroue in daardie tyd nie as betroubaar beskou is nie, was dit belangrik dat sy onverwyld die manne gaan roep het om die waarheid van haar berig te bevestig. Daarom hardloop sy om dit aan die dissipels te vertel, eers na Petrus en dan na "die dissipel vir wie Jesus baie lief was."
Haar boodskap aan die twee dissipels het tot gevolg dat Petrus en die "ander dissipel vir wie Jesus baie lief was", in 'n wedloop betrokke raak om by die graf uit te kom. Die geliefde dissipel, Johannes, wen die wedloop en word die eerste getuie van die opgestane Here! Hy loer by die graf in en sien die doeke daar lê, en Johannes besef dat daar iets ongewoons gebeur het. Die Persoon vir wie die doeke bedoel was, het dit nie meer nodig gehad het nie. Getrou aan sy geaardheid, steur Petrus hom nie daaraan dat grafte as onrein plekke beskou is nie. Hy huiwer nie om die graf binne te gaan en noukeurig rond te kyk nie. Die graf is leeg, maar die grafdoeke is nog daar, nie in wanorde nie maar netjies bymekaar. Die doek wat om Jesus se kop was, lê eenkant opgerol, wat beteken: Ek kom weer! Aangespoor deur Petrus se voorbeeld, gaan Johannes ook die graf binne en sien alles wat Petrus sien, "en hy het geglo" (Joh 20:8b).
Johannes vertel vir ons van die gebeure dat sewe keer, iemand iets "gesien" het by die graf van Jesus (Joh. 20:1-18): Maria Magdalena "sien die klip is weggerol" (v. 1); Johannes kom daar en "sien die doeke lê" (v. 5); Petrus gaan die graf binne en "sien die doeke ..." (v. 6); Johannes gaan ook in en het "gesien en geglo" (v. 8); Maria "sien twee engele ..." (v.12); sy draai om en "sien Jesus staan" (v. 14) en Maria Magdalena rapporteer aan die dissipels: "Ek het die Here gesien!" (v.18). Elke keer "sien" iemand iets, maar elkeen se "sien" verskil – hulle "sien" maar verstaan nie juis elke keer nie!
Ons het gister Paassondag (Opstandingsondag) gevier en na vandag eindig ons die herdenking van 2020 se Paasgebeure. Dit beteken, ons glo ook dat Jesus die graf oorwin het. Soos die vrou(e) en dissipels het ons ook in die leë graf ingekyk, "iets gesien", en die verlatenheid daarvan, gee ons hoop. Ons leef met die wete dat Jesus Christus waarlik opgestaan het en dat sterflikheid saam met Hom opgestaan het. Die dood kon Hom nie vashou nie – die leë graf bevestig ons Verlosser lééf! Dit beteken Jesus Christus moet dus êrens leef, en dit kan nie anders wees as ín óns, wat in Hom glo nie. Die krag van Sy opstanding is dieselfde krag wat ons van God ontvang om in Sy opstanding te glo en dit te bely, en so vorm ons die kerk. Ons gelowiges maak só saam die koninkryk van God sigbaar, ten spyte van ons verskille.
Die krag van Jesus se opstanding is die krag van ons gelowiges se weergeboorte! Paastyd is opstandingstyd, vernuwingstyd. "As Christus nie opgewek is nie, is (ons) geloof waardeloos en is (ons) nog gevange in (ons) sondes" (1 Kor. 15:17). Die krag van Jesus se opstanding is dieselfde krag wat ons vrees soos die soldate wat die graf bewaak het (Matt. 28:4), en ons ontnugtering, soos die vrou(e) en dissipels, wegneem. Toe Jesus uit die dood opgestaan het, het Hy nie net die dood en satan oorwin nie, maar al ons lyding, swaarkry, dinge wat die lewe vir ons ondraaglik maak, oorwin en daar by Sy graf gelos!
Sewe keer het Maria Magdalena en die dissipels daar by die graf iets "gesien!" Hoe sien ek en jy vir Jesus? Sien ons werklik ons redding in die lydensgebeure en opstanding van Jesus ráák, of "sien" ons sonder om regtig ráák te sien? Ons belydenis dat Jesus opgestaan het, moet sigbare dade word, dat Jesus in ons leef, dat ons anders as die wêreld is omdat ons saam met Christus opgestaan het en nou nuwe mense is. Dat ons saam met Paulus sal "sien" én verstaan: "Iemand wat aan Christus behoort, is 'n nuwe mens. Die oue is verby, die nuwe het gekom. Dit alles is die werk van God. Hy het ons deur Christus met Homself versoen en aan ons die bediening van die versoening toevertrou" (2 Kor. 5:17-18). As ons dus aan die ou mens met al sy sondes bly vasklou, laat ons Jesus Christus steeds aan die kruis hang, los ons Hom steeds in die graf en maak ons Sy opstanding, iets wat nooit gebeur het nie!
Gebed: Jesus Christus, ek juig vandag oor U onsterflikheid. Ek juig omdat U die dood oorwin het. Ek juig omdat U "die wêreld klaar oorwin het" (Joh. 16:33). Dankie opgestane Heiland, dankie dat U opstanding my weergeboorte moontlik gemaak het. As nuwe mens maak ek die deur van my hart oop vir U want ek weet U sal my vertroos en versterk en my deur die donker dieptes van hierdie lewe lei. Vergewe my wanneer ek bang word, soms magteloos voel, want dit is dan dat ek dink ek is alleen en verlate in hierdie harde wêreld. Dit is wanneer ek die stryd met my eie krag wil aandurf. Here, lei my dan net weer na U leë graf en maak my ontvanklik vir U belofte: "Ek is met jou al die dae ..." Amen.